Mynenn fruntlikenn groedt vnnd wes ick leues vnnd gudes vormach jwenn ersamenheyden alletydt vorsendt. Ersamenn borgermyster vnnd raedt tho Reual, do jw fruntlikenn dyrkenende, dat mych yss vnderychtet vnnd tho weten gedan als wmme etlike seeroeuers, de hoeuetman Pauwel Potkamer genoemet, welkere dar hebben gerouet, genomen vnde thogetastet upp myns gnedigesten heren konynges etc. strande vnnd des geliken ouck upp mynen strande, vnnd furder vnderwysszt yssz, dat sodan vorscreuen seerouer werden utht geferdiget van jwere stad vnnd mydt jweme wyllen hebben ere yn vnde uth flucht van jwere stadt Reuall. Worumme yssz myn fruntlike bede degherseere sodaen vnbilicheit affkeren wyllen, dat sodant nycht mer muchte geschen vp dee mer, dat dar furder neyne twysticheit offte twydarcht(!) twyschen dussen beyden landen gescheen muchte, dat, Got kenne, ick nycht gerne seghe jn nagerhande mathe jenych vnwylle begynnen sulde twyschen mynen gnedigesten heren konynck etc. vnnd den stedenn. Dat vorschulde ick myt flithe alletydt gerne jme vele grotteren wor ick kan vnnde mach an jwenn ersamen[hey]denn, welkere ick deme almechtigen Gode tho langer wolfart lange gesunth beuele. Geschreuen by Abbo upp sunte Jacobs dach anno etc xcix, meo sub sigillo. Steyn Sture ritter etc. Adress: Denn ersamenn vnnd vorsichtygenn borgemysteren vnnd raedt der stadt Reuall, synen gunstygenn frunden, myt ganser ersamheyt etc.